ຄະນະຜູ້ແທນການທະຫານຂັ້ນສູງຫວຽດນາມຢ້ຽມຢາມສັນຖະວະໄມຕີຈີນຢ່າງເປັນທາງການ
(ການເຈລະຈາລະຫວ່າງ 2 ຝ່າຍ)
ຕອນເຊົ້າວັນທີ 30/08, ຄະນະຜູ້ແທນການທະຫານຂັ້ນສູງຫວຽດນາມ ໂດຍທ່ານພົນເອກ ໂງຊວນຫຼິກ, ລັດຖະມົນຕີກະຊວງປ້ອງກັນປະເທດ ນຳໜ້າ, ໄປຢ້ຽມຢາມສັນຖະວະໄມ້ຕີຈີນ ຢ່າງເປັນທາງການ ແລະ ໄດ້ມີການເຈລະຈາກັບຄະນະຜູ້ແທນການທະຫານຂັ້ນສູງຈີນ, ໂດຍພົນໂທ ຈາງວານແຈ໋ວງ, ກຳມະການຄະນະລັດຖະບານ, ລັດຖະມົນຕີກະຊວງປ້ອງກັນປະເທດຈີນ ນຳໜ້າ. ທີ່ການເຈລະຈາ, ທ່ານພົນເອກ ໂງຊວນຫຼິກ ແລະ ພົນໂທ ຈາງວານແຈ໋ວງ ໄດ້ເຫັນດີນຳກັນໂດຍຖືວ່າ ການພົວພັນລະຫວ່າງກອງທັບຫວຽດນາມ ແລະ ຈີນ ພວມຢູ່ໃນທ່າພັດທະນາອັນດີງາມ ດ້ວຍບັນດາຈຸດພົ້ນເດັ່ນຄື: ການເຈລະຈາຍຸດທະສາດ, ການແລກປ່ຽນຄະນະຜູ້ແທນ, ການຮ່ວມມືປ້ອງກັນຊາຍແດນ, ການລາດຕາເວນຮ່ວມບົນທະເລ ແລະ ພິເສດແມ່ນງານພົບປະແລກປ່ຽນມິດຕະພາບປ້ອງກັນຊາຍແດນຫວຽດນາມ - ຈີນ. ລັດຖະມົນຕີ 2 ທ່ານ ກໍແລກປ່ຽນກ່ຽວກັບບັນຫາທີ່ຍັງຄົງຄ້າງຢ່າງກົງໄປກົງມາ, ສົ່ງຜົນສະທ້ອນຢ່າງໃຫຍ່ຫຼວງເຖິງການພັດທະນາການຮ່ວມມືຢ່າງແທ້ຈິງຂອງການພົວພັນຫວຽດນາມ - ຈີນ, ນັ້ນແມ່ນບັນຫາທະເລຕາເວັນອອກ. ພົນເອກ ໂງຊວນຫຼິກ ຢືນຢັນທັດສະນະສະເໝີຕົ້ນສະເໝີປາຍຂອງຫວຽດນາມ ແມ່ນ 2 ຝ່າຍຕ້ອງປະຕິບັດຕາມຄວາມຮັບຮູ້ລວມຂອງການນຳຂັ້ນສູງ 2 ປະເທດ; ແກ້ໄຂຄວາມບໍ່ລົງລອຍກັນໂດຍສັນຕິວິທີ; ເຄົາລົບກົດໝາຍສາກົນ, ໂດຍສະເພາະແມ່ນສົນທິສັນຍາສະຫະປະຊາຊາດກ່ຽວກັບກົດໝາຍວ່າດ້ວຍທະເລປີ 1982 (UNCLOS 1982), ປະຕິບັດ “ຂໍ້ຕົກລົງກ່ຽວກັບບັນດາຫຼັກການພື້ນຖານຊີ້ນຳການແກ້ໄຂບັນຫາບົນທະເລຫວຽດນາມ - ຈີນ” ຢ່າງເຂັ້ມງວດ; ຖະແຫຼງການວ່າດ້ວຍການປະພຶດຂອງບັນດາຝ່າຍຢູ່ທະເລຕາເວັນອອກ (DOC), ສູ້ສົນເພື່ອບັນລຸກົດແຫ່ງການປະພຶດຂອງບັນດາຝ່າຍຢູ່ທະເລຕາເວັນອອກ (COC) ໂດຍໄວ; ບໍ່ມີການກະທຳເຮັດໃຫ້ສະພາບການສັບສົນ, ເປີດກວ້າງການຂັດແຍ້ງຂຶ້ນເຕີ່ມ ແລະ ບໍ່ນຳໃຊ້ ຫຼື ນາບຂູ່ນຳໃຊ້ອາວຸດເພື່ອແກ້ໄຂບັນດາການຂັດແຍ້ງກັນ; ຮັກສາສັນຕິພາບ, ສະຖຽນລະພາບຢູ່ທະເລຕາເວັນອອກ. ສິ້ນສຸດການເຈລະຈາ, ພົນເອກ ໂງຊວນຫຼິກ ແລະ ພົນໂທ ຈາງວານແຈ໋ວງ ໄດ້ເປັນສັກຂີພິຍານພິທີລົງນາມບົດບັນທຶກຊ່ວຍຈຳຮ່ວມມືລະຫວ່າງສະຖາບັນຍຸດທະສາດປ້ອງກັນຊາດຫວຽດນາມ ແລະ ສະຖາບັນວິທະຍາສາດການທະຫານຈີນ.
ໃນຂອບເຂດການຢ້ຽມຢາມສັນຖະວະໄມຕີຈີນ, ຄະນະຜູ້ແທນຂັ້ນສູງການທະຫານຫວຽດນາມ ໄດ້ເຂົ້າຢ້ຽມຂ່ຳນັບຮອງປະທານປະເທດຈີນ, ພົບປະເຈລະຈາກັບຮອງປະທານຄະນະພັກການທະຫານສູນກາງຈີນ.
(ແຫຼ່ງຄັດຈາກ VOV)